**A Baranya vármegyei sváb népviseletek és azok területi különbségei**

**Tengler Johanna**

Október havi beszámoló

A kutatás első hónapjában megismertem mentortanáromat, akivel ezután több alkalommal konzultáltam választott témám lehetőségeiről, megvalósításának határairól és jövőbeli menetéről. Az általa javasolt szakirodalmakat elolvastam és átnéztem, valamint kérésére a következőképp tisztáztam és pontosítottam kutatásom részleteit.

A megbeszélteknek megfelelően módosítottam kutatásom tíz hónapra vonatkozó tervét, figyelembe véve a kutatás időtartama alatt várhatóa iskolai és hivatalos elfoglaltságaimat. A kutatási terv előreláthatóan a későbbiekben kisebb mértékben újfent módosul, a vizsgált terület és anyag csoportosításától és leszűkítésétől függően.

Megfogalmaztam a vizsgálathoz szükséges kutatási kérdéseket és hipotéziseket, ezek a következők:

Kutatási kérdések:

1. Területi különbségek (és azok okai)
2. Kivetkőzés időpontjai (és esetleges okai)
3. Viselet újra felvételének okai, határai, akadályai

Hipotézisek:

1. A Baranya vármegyei sváb népviseletek közt területi alapon eltérések figyelhetők meg.
	1. Ezek a különbségek rögzíthetők és az általam előre megadott szempontrendszerem alapján csoportosíthatók, kategorizálhatók.
	2. Ezen különbségek okai meghatározhatók és bizonyos indokokra visszavezethetők, ezekkel magyarázhatók.
2. Baranya vármegyében német nemzetiségi körökben viszonylag újonnan megfigyelhető jelenség hagyományos viseleteink újbóli felvétele.
	1. Ez a jelenség tudatosan a szellemi és tárgyi örökség megőrzésének céljából történik.
	2. A kulturális kötődés e módon történő kifejezése és az ez iránti vágy a német nemzetiségi kultúra fokozatos feledésbe merülésének következménye.
	3. Az ehhez hasonló kisebbségi törekvéseket a többségi oldalról zárkózottság fogadja, a német nemzetiségi kultúrát a többségi kultúrával szemben előítéletekkel fogadják.
		1. Ez eredményezi a témában fellelhető szakirodalmak és források hiányosságát és hiányát, valamint korlátozza a német nemzetiségi kultúra szélesebb körben való megismertetésének lehetőségeit.
	4. Az e célból készített viseletek újszerű vonásokat mutatnak és a könnyebb viselés céljából habár nem minden esetben látványos, de lényeges módosításokkal készülnek.
		1. Ezen módosítások, újítások okai hagyományőrző táncegyesületeknél és egyéni hagyományőrzőknél is egyaránt pontosan megállapíthatók.

A kutatás tervezésének során több nehézség merült fel, melyek javarészt a vizsgált terület nagyságából, valamint a gyűjteni kívánt adatok sokaságából adódtak. Terveim közt szerepel a vizsgált terület csökkentése, amennyiben lehetséges, maximum három járásra, a későbbiekben ezeket kívánom részletesebben vizsgálni, összehasonlítani. A vizsgálandó anyag mennyiségét is szeretném mérsékelni, emiatt a vármegyében fellelhető összes viseleti elem helyett kutatásom fókuszába a női viseleteket, azon belül is legfőképp az ünnepi alkalmakkor viselt ruhadarabokat helyezem.

 Kutatásom, kvalitatív lévén, több lehetőséget biztosít megvalósítására, emiatt módszertanilag nehezen behatárolható. Zömében eddig felfedezetlen forrásokra alapoz, a témában fellelhető részletes források hiányából és hiányosságából fakadóan, elemzésük mégis elengedhetetlen a jövőbeli vizsgálathoz. Kutatásom főként terepmunkával és személyes adatgyűjtéssel valósul meg, melynek részét képezi egy félig kötött, tematikus interjú, amely kimondottan a viselet megismerését segíti elő. Ez eleinte, előzetes kutatásom során néhol a férfi viseleteket, továbbá általában a hétköznapi női viseleteket is tartalmazta, most kutatásom új irányának, az ünnepi viseletek fényében módosított, lényeges pontjai a következők:

1. Viselés szokásai, körülményei
	1. Milyen ünnepi alkalomra viselték? (ünnepi mise, esküvő, keresztelő, elsőáldozás, stb.)
	2. Mitől függött, milyen alkalomra melyiket vették fel?
2. Viselet anyaga és készítése?
	1. Miből készült? Miért? Honnan szerezték be?
	2. Hogyan és ki készítette?
3. Viselet felépítése, viselésének részletei
	1. Lábbeli (és lábravaló harisnya, zokni, stb.)
	2. Alsóöltözet
	3. Felsőöltözet
	4. Fejrevaló és hajviselet
4. Kivetkőzés időpontja
5. Viselet újra viselése
	1. Jellemző-e a településen, ha igen, mi okból?

Kutatásom ezután a fent leírtak szerint folytatom, reményeim szerint a második hónapban sor kerül a terepmunkára és személyes adatgyűjtésre, melyek részleteit most meghatároztam.